પગથિયાં ઊતરતાં એક ગોખલામાં ગણેશની મૂર્તિ જોવા મળે છે, જે લગભગ બધી જ વાવમાં સામાન્ય છે. એની સામેના બીજા ગોખલામાં મહિષાસુરમર્દિનીની મૂર્તિ કોતરેલી છે, જે પણ ઘણી વાવમાં જોવા મળે છે. કોતરણીમાં લોકકલાની ઝલક જોવા મળે છે. ગોખલાની આસપાસ ભૌમિતિક ડિઝાઇન જોવા મળે છે. બાજુમાં જોવા મળતા થાંભલાઓ નીચેથી પહોળું પ્લેટફોર્મ ધરાવે છે જેના ઉપર પણ ભૌમિતિક કોતરણી જોવા મળે છે. ક્યાંક પક્ષીઓની કોતરણી પણ જોઈ શકાય છે.